Mercedes-Benz W163

Η Mercedes-Benz M-Class W163 ήταν μεσαίο πολυτελές τετρακίνητο SUV αυτοκίνητο, που κατασκευάστηκε από τη γερμανική αυτοκινητοβιομηχανία Mercedes-Benz, από τις 9 Φεβρουαρίου 1997 έως τον Απρίλιο του 2005, αν και τα πρώτα δοκιμαστικά πιλοτικά μοντέλα είχαν αρχίσει να παράγονται ήδη από τον Μάιο του 1996. Αρχικά κυκλοφόρησε στις Ηνωμένες Πολιτείες τον Σεπτέμβριο του 1997, ενώ στην Ευρώπη οι πρώτες πωλήσεις τελικώς ξεκίνησαν τον Μάρτιο του 1998.

Χρονολογικά, η M-Class W163 αποτέλεσε την πρώτη απόπειρα της εταιρείας στην ολοένα και πιο δημοφιλή κατηγορία των SUV και προσφέρθηκε με πληθώρα κινητήρων, βενζίνης και πετρελαίου. Το αμάξωμα της W163 βασιζόταν σε πλαίσιο τύπου σκάλας (κοινώς «χτιστό» πάνω σε πλατφόρμα σχήματος σκάλας), σε αντίθεση με το αυτοφερόμενο αμάξωμα (ενιαίο δομικό σύνολο) όλων των διαδόχων της. Οι περισσότερες W163 κατασκευάστηκαν στην Αλαμπάμα των ΗΠΑ, όπου η παραγωγή της ξεπέρασε τα 570.000 αντίτυπα, καθώς το μοντέλο είχε σχεδιαστεί κυρίως για την αμερικανική αγορά, όπου και κυκλοφόρησαν τα μισά αντίτυπα της W163. Επίσημα, ωστόσο, διατέθηκε σε όλες τις αγορές διεθνώς και γνώρισε μεγάλη απήχηση σε παγκόσμια κλίμακα. Μεταξύ του 1999 και του 2002, παρήχθησαν επιπλέον 77.100 αντίτυπα και στο Γκρατς της Αυστρίας από την Magna Steyr, όλα για την Ευρώπη.

Τον Ιούλιο του 2001, η W163 υπέστη μια σημαντική ανανέωση και τελικώς αντικαταστάθηκε τον Μάρτιο του 2005 από την Mercedes-Benz W164.

Εκδοχές 

Μολονότι είχε κατασκευαστεί σε μία μόνο εκδοχή μήκους αμαξώματος, η W163 μπορούσε να παραγγελθεί τόσο σε πενταθέσια όσο και σε επταθέσια έκδοση. Στην πράξη, ωστόσο, η τρίτη σειρά καθισμάτων είχε δύσκολη προσβασιμότητα και πολύ μέτριους χώρους, επαρκείς μόνο για μικρά παιδιά, και δεν γνώρισε μεγάλη απήχηση. Αντιθέτως, το διάδοχο μοντέλο Mercedes-Benz W164 δεν προσφέρθηκε ως 7-θέσιο, καθώς τον ρόλο αυτό ανέλαβε το ακόμα μεγαλύτερο SUV Mercedes-Benz GL-Class X164 που εισήχθη στα μέσα του 2006.

Ο αεροδυναμικός συντελεστής Cd της W163 ήταν 0,39 - νούμερο καλό για SUV την τότε εποχή, αλλά κάπως ανεκτό ακόμα και σήμερα.

Ενεργητική και παθητική ασφάλεια 

Κατά την σχεδίαση της Mercedes W163 είχε δοθεί εξαιρετικά μεγάλη έμφαση στην ασφάλεια και το μοντέλο είχε καταφέρει ιδιαίτερα υψηλά σκορ για τα τότε δεδομένα, ενώ ακόμα και σήμερα διατηρεί πολύ καλή φήμη στον τομέα αυτό. Το πιο αξιοσημείωτο γνώρισμά της, ήταν ο σχεδιασμός του σασί, λόγω του ότι βασιζόταν σε πλαίσιο τύπου σκάλας, δηλαδή αμάξωμα «χτιστό» πάνω σε ένα σωληνωτό δάπεδο / πλατφόρμα στήριξης, σχήματος σκάλας. Η διάταξη αυτή είναι ιδιαίτερα ανθεκτική σε οδήγηση εκτός δρόμου και γενικώς σε δύσκολες συνθήκες και καταστάσεις, πλην όμως αφού δεν συνιστά ενιαίο δομικό σύνολο έχει το παραδοσιακό μειονέκτημα ότι δυσκολεύει την τοποθέτηση μιας «ζώνης ελεγχόμενης παραμόρφωσης» για την απορρόφηση της ενέργειας μετωπικής ή οπίσθιας πρόσκρουσης.

Προκειμένου να επιλυθεί αυτή η δυσκολία, οι μηχανικοί της Mercedes-Benz επινόησαν μία ξεχωριστή καινοτομία για την W163, την κατασκευή μιας διπλής ζώνης ελεγχόμενης παραμόρφωσης, διάταξης «δύο ορόφων». Για την ακρίβεια, κατασκεύασαν δύο τέτοιες ζώνες, την μία πάνω στην άλλη: μία στο δάπεδο στήριξης και άλλη μία στην καμπίνα των επιβατών που τοποθετείτο πάνω στο δάπεδο, και κατά την τοποθέτηση αυτή οι δύο ζώνες συνδέονταν μεταξύ τους με ισχυρούς συνδέσμους, ώστε να αντιδρούν σαν ενιαίο δομικό σύνολο, χωρίς κίνδυνο αποκόλλησης. Ωστόσο, οι επόμενες γενιές της M-Class υιοθέτησαν αυτοφερόμενο αμάξωμα (ενιαίο δομικό σύνολο) και, ως αποτέλεσμα, στις διαδόχους της W163 η ευρεσιτεχνία αυτή καταργήθηκε, ως μη απαραίτητη πλέον, αφού τα αυτοφερόμενα φυσικά διαθέτουν μία ενιαία τέτοια ζώνη.

Από την πρώτη παρουσίασή του, μαζί με αυτή την ευρεσιτεχνία, όλες οι εκδόσεις της W163 έφεραν στον βασικό τους εξοπλισμό τα εξής στοιχεία ενεργητικής και παθητικής ασφάλειας:

 4 δισκόφρενα.
 Σύστημα Αντιμπλοκαρίσματος Τροχών (ABS).
 Σύστημα ελέγχου πρόσφυσης (traction control system) και στους 4 τροχούς, ικανό να ανιχνεύει τυχόν ολίσθηση σε κάθε τροχό ξεχωριστά και να τον / τους φρενάρει ή / και να μειώνει προσωρινά την ροπή του κινητήρα μέχρι να αποκατασταθεί η πρόσφυση. Ειδικά στην W163 ονομαζόταν 4ETS και πρακτικώς καταργούσε την ανάγκη διαφορικών περιορισμένης ολίσθησης, αφού το σύστημα 4ETS μπορεί να ξεκολλήσει το όχημα ακόμα και όταν μόνο ένας τροχός έχει πρόσφυση.
 Με την έναρξη της σεζόν του 1999 προστέθηκε στάνταρ Υποβοήθηση Φρεναρίσματος (Brake Assist). Το σύστημα ανιχνεύει την κίνηση της πέδησης έκτακτης ανάγκης και αμέσως προσφέρει την μέγιστη δύναμη πέδησης για τη συντομότερη δυνατή απόσταση ακινητοποίησης.
 Επίσης με την έναρξη της σεζόν του 1999 και στάνταρ Σύστημα Ελέγχου Ευστάθειας (ESP), ιδιαίτερα χρήσιμο σε κρίσιμες συνθήκες οδήγησης, όπως στις στροφές και σε οδοστρώματα με μειωμένη πρόσφυση (βροχή, χιόνι, πάγος ή χαλίκι). Μάλιστα η W163 ήταν το πρώτο στην ιστορία SUV πολυτελείας με σύστημα ESP.
 Ιδιαίτερα ασυνήθιστο για SUV, εν έτει 1997, ήταν και το ότι η W163 έφερε εξ αρχής σημαντικές ενισχύσεις στις πλαϊνές κολώνες και στο πλαίσιο της οροφής, προκειμένου σε τυχόν ανατροπή να αποτραπεί το ενδεχόμενο της κατάρρευσης της οροφής.
 Κεντρικό κλωβό ασφαλείας, σε συνδυασμό με ζώνες ελεγχόμενης παραμόρφωσης εμπρός και πίσω, ικανές να απορροφήσουν μεγάλο μέρος της ενέργειας πρόσκρουσης, όπως προαναφέρθηκε.
 Πυροτεχνικούς προεντατήρες στις ζώνες ασφαλείας στα μπροστινά καθίσματα.
 Βομβητές υπενθύμισης χρήσης ζώνης ασφαλείας για τον οδηγό και τον συνοδηγό.
 Κολώνα τιμονιού που καταρρέει σε μετωπική πρόσκρουση.
 Μπροστινούς αερόσακους οδηγού και συνοδηγού, από την πρώτη παρουσίαση. Από το καλοκαίρι του 2000, με την έναρξη της σεζόν του 2001, έγιναν 2 σταδίων.
 Πλευρικούς αερόσακους στα μπροστινές πόρτες, από το πρώτη παρουσίαση. Από το καλοκαίρι του 1999, με την έναρξη της σεζόν του 2000, απέκτησε και στις πίσω πόρτες.
 Με την ανανέωση του μοντέλου τον Ιούλιο του 2001, προστέθηκαν και πλευρικοί αερόσακοί τύπου κουρτίνας για τις μπροστινές και τις πίσω θέσεις.

Στα τεστ πρόσκρουσης του ανεξάρτητου οργανισμού Euro NCAP (Πρόγραμμα αξιολόγησης νέων μοντέλων της Ευρώπης) το 2002, η W163 απέσπασε 4 στα 5 αστέρια στην προστασία των ενηλίκων επιβατών, με βαθμολογία 30 στους 37 πόντους, σύμφωνα με την τότε κλίμακα μέτρησης, επίδοση ιδιαίτερα υψηλή για αυτοκίνητο που είχε εξελιχθεί στη δεκαετία του 1990.

 Προστασία ενηλίκων επιβατών = 
 Προστασία πεζών = 

Να σημειωθεί ότι με το τότε σύστημα του Euro NCAP, τα 4 αστέρια στην προστασία ενηλίκων αντιστοιχούσαν σε ποσοστό 25 - 32 πόντους και άρα η W163 πλησίασε οριακά τα 5 στα 5.

Τεχνικά στοιχεία 

Ειδικότερα ο βασικός κινητήρας 2.3 λίτρων, που συνδυάστηκε με την έκδοση ML 230, διατέθηκε αποκλειστικά στην Ευρώπη και μόνο με το 5-τάχυτο μηχανικό κιβώτιο. Στην πράξη, ωστόσο, εισέπραξε αρνητικά σχόλια για ανεπάρκεια ισχύος ως προς το βάρος του αυτοκινήτου και δεν προσέλκυσε το ενδιαφέρον των υποψήφιων αγοραστών. Το αποτέλεσμα ήταν να αποσυρθεί από την παραγωγή τον Μάρτιο του 2000 και μάλιστα τα τελευταία αντίτυπα της ML 230 πωλήθηκαν με μεγάλη δυσκολία, ενώ πολλοί ιδιοκτήτες της προέβησαν σε εκ των υστέρων αλλαγή κινητήρα με τον αμέσως ισχυρότερο βενζίνης, αυτόν των 3.2 λίτρων, με αποτέλεσμα τα ML 230 να γίνουν σύντομα εξαιρετικά σπάνια ως μεταχειρισμένα.

Παραπομπές

Βιβλιογραφία 
 Clarke, R.M., ed. (2007). Mercedes AMG Ultimate Portfolio 2000-2006. Road Test Portfolio Series. Cobham, Surrey, UK: Brooklands Books. ISBN 9781855207486.
 Barker, Tim (1997). Road & Track Guide to the Mercedes-Benz M-Class. Road & Track Special series. New York: Hachette Filipacchi Magazines. OCLC 37336643.
 Engelen, Günter (2003). Mercedes-Benz Personenwagen Band 4 Seit 1996 [Mercedes-Benz Passenger Cars Volume 4 Since 1996]. Stuttgart: Motorbuch Verlag. ISBN 3613023482.
 Hofner, Heribert; Schrader, Halwart (2005). Mercedes-Benz Automobile Band 2: von 1964 bis heute [Mercedes-Benz Automobiles Volume 2: from 1964 to today]. Königswinter, Germany: Heel. ISBN 3898804194.
 Kittler, Eberhard (2002). Typenkompass Mercedes-Benz Band 2. Personenwagen seit 1976 [Typenkompass Mercedes-Benz Volume 2. Passenger Cars since 1976]. Typenkompass series. Stuttgart: Motorbuch Verlag. ISBN 3613022095.
 Lamm, John (1997). Mercedes-Benz M-Class: The Complete Story Behind the All-New Sport Utility Vehicle. Osceola, WI, USA: Motorbooks International. ISBN 0760304319.
 Niemann, Harry (2006). Personenwagen von Mercedes-Benz: Automobillegenden und Geschichten seit 1886 [Passenger Cars from Mercedes-Benz: Automobile Legends and Stories since 1886]. Stuttgart: Motorbuch Verlag. ISBN 3613025965.
 Schlegelmilch, Rainer W.; Lehbrink, Hartmut; von Osterroth, Jochen (2013). Mercedes (revised ed.). Königswinter, Germany: Ullmann Publishing. ISBN 9783848002672.
 Taylor, James (2009). Mercedes-Benz: Cars of the 1990s. Crowood AutoClassic Series. Ramsbury, Marlborough, UK: The Crowood Press. pp. 8–20, 159–172. ISBN 9781847970961.
 Viehweg, Christof (1998). Everything about the Mercedes-Benz M-Class. Stuttgart: Daimler-Benz AG. ISBN 3932786025.

Εξωτερικοί σύνδεσμοι 

 traction.gr/ Mercedes-Benz AAVision-concept
 Γνωριμία με την Mercedes-Benz ML 320 από το περιοδικό 4Τροχοί (Αύγουστος 1997)
 Δοκιμή της Mercedes-Benz ML 230 από το περιοδικό 4Τροχοί (Σεπτέμβριος 1998)
 Δοκιμή της Mercedes-Benz ML 320 από το περιοδικό 4Τροχοί (Δεκέμβριος 2001)
 Δοκιμή της Mercedes-Benz ML 350 Inspiration από το περιοδικό 4Τροχοί (Μάρτιος 2003)
 1998-2005 Mercedes-Benz M-Class review by Consumerguide.com (αναφέρεται στην M-Class W163 Αμερικανικών προδιαγραφών)
 Global Media Site > Classic > Mercedes-Benz Cars > Mercedes-Benz Passenger Cars > M-Class. Daimler.com.
 www.mercedes-benz.de/used-cars/technical-data/suv/ M-Class W163
 2001 ML 320 Gallery - FamilyCar.com 

W163
Αυτοκίνητα SUV
Γερμανικά αυτοκίνητα
Αυτοκίνητα πολυτελείας